**Citire**

*Lucia Stefanovici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu nici nu ştii cât eşti de frumoasă,

aşa somnoroasă cum treci înspre

viaţă.

Tu nici nu ştii cât eşti de frumoasă

şi cât eşti făptură,

aşa aşezată cum stai,

cu gândul prelins către gură.

Tu nici nu ştii cât eşti de frumoasă,

lăsându-te o dungă în privire,

cu miere, cu tăcere, cu mult miros de miez,

ca neuitată floare lăsată în rodire.

Să ştiu, să pot, să caut,

să încerc să te ating,

aşa frumoasă cum îmi stai în fire,

când gândurile tale se petrec

dinspre fereastră în chiar braţul

drept.